*Onkologické ochorenia nemusia byť strašiakom. Dôležité je im predísť.*

Najčastejšie tri nádorové ochorenia diagnostikované na svete sú zhubné nádory pľúc, prsníka, hrubého čreva a konečníka. Nádorové choroby patria v súčasnosti medzi druhú najčastejšiu príčinu úmrtia na Slovensku a počet onkologických pacientov u nás žiaľ každoročne stúpa. Rakovina prsníka vedie v rebríčku onkologických ochorení žien na Slovensku, na druhom mieste rakovina hrubého čreva a konečníka a na treťom mieste rakovina maternice. U mužov dominuje rakovina hrubého čreva a konečníka, rakovina prostaty a rakovina pľúc.

Úmrtnosť má u väčšiny ochorení klesajúci trend, čo súvisí so zlepšenou liečebnou starostlivosťou ako aj so záchytom ochorení vo včasnejších štádiách. V celosvetovom meradle sa dá predchádzať 30 až 50 % nádorových ochorení.

**Najdôležitejšie preventívne zásady:**

1. Pravidelné absolvovanie preventívnych prehliadok u lekára

2. Zdravé stravovanie

3. Pravidelný pohyb a neprejedanie sa

4. Vyhýbanie sa fajčeniu a požívaniu alkoholu

5. Znižovanie stresu

6. Dostatok spánku, dodržiavanie prirodzeného pomeru práce a odpočinku

7. Vyhýbanie sa soláriám a opaľovaniu na priamom slnku a pod.

Onkologické ochorenie sa spočiatku nemusí prejavovať žiadnymi alebo len zanedbateľnými príznakmi. V prípade takýchto spočiatku bezpríznakových ochorení sa využíva celoplošné, systematické vyhľadávanie najčastejších diagnóz tzv. skríning. Hlavnou úlohou onkologického skríningu je odhaliť nádorové ochorenie v skorom štádiu, v ktorom je liečiteľné a vyliečiteľné. Kvalitu a efektívnosť [skríningových programov na Slovensku](https://www.noisk.sk/prevencia-a-skrining-v-onkologii), ktoré spustilo v januári MZ SR, bude vyhodnocovať Národný onkologický inštitút v spolupráci s Národným centrom zdravotníckych informácií.

**Národný onkologický inštitút**, ktorý bol zriadený v rámci NOÚ 1. augusta 2018, zastrešuje odbornú pomoc pri napĺňaní cieľov Národného onkologického programu na Slovensku. Primárnym cieľom programu je zníženie novovzniknutých ochorení a úmrtnosti onkologických ochorení a zlepšenie kvality života onkologických pacientov. Jednou z kľúčových prvotných aktivít NOI je vytvorenie Registra onkologických klinických skúšaní, vďaka ktorému by sa mala zlepšiť dostupnosť inovatívnych liekov a liečebných postupov v rámci klinických skúšaní pre onkologických pacientov na Slovensku. Novovytvorený web NOI ([www.noisk.sk](http://www.noisk.sk/)) slúži ako vzdelávacia platforma pre odbornú a laickú verejnosť.